ไฟแนนเชียลไดเจสต์
IFEC แจกปันผล 5 สตางค์
6 พ.ย. 2555

IFEC แจกปันผล 5 สตางค์
คณะกรรมการบริษัท อินเตอร์ ฟาร์อีสท์ วิศวการ (IFEC) อนุมัติการจ่ายเงินปันผลระหว่างกาลงวดเดือน ก.ค.-ก.ย. 2555 ในอัตราหุ้นละ 0.05 บาท ให้แก่ผู้ถือหุ้นที่มีชื่อในทะเบียนวันที่ 20 พ.ย.นี้ กำหนดจ่ายเงินวันที่ 30 พ.ย. 2555
OFM อนาคตหรู
นายวรวุฒิ อุ่นใจ ประธานกรรมการบริหาร บริษัท ออฟฟิศเมท (OFM) เปิดเผยว่า บริษัทจะย้ายเข้าไปจดทะเบียนซื้อขายหุ้นในตลาดหลักทรัพย์แห่งประเทศไทย (SET) ภายในสิ้นปีนี้ และภายหลังการควบรวมกับบริษัท เซ็นทรัล รีเทล คอร์ปอเรชั่น (CRC) จะทำให้สัดส่วนการกระจายหุ้นให้กับผู้ลงทุนรายย่อย (ฟรีโฟลต) เหลือประมาณ 10% ต่ำกว่าเกณฑ์ที่ตลาดหลักทรัพย์กำหนด
แนวทางแก้ไขในเบื้องต้นจะให้ผู้ถือหุ้นรายใหญ่ คือ ทาง CRC แบ่งขายหุ้นบางส่วนให้กับนักลงทุนสถาบัน ซึ่งขณะนี้มีหลายรายแสดงความสนใจติดต่อเข้ามา 
ทางด้านผลประกอบการในปีนี้ได้ปรับเพิ่มเป้าหมายการเติบโตของรายได้จาก 28% เป็น 32% เนื่องจากรายได้ในไตรมาส 4 นี้ คาดว่าจะโตมากกว่า 50% เพราะฐานปีก่อนต่ำ
หลังการควบรวมทำให้อัตรากำไรขั้นต้น (มาร์จิน) ของ OFM ดีขึ้น 23% จากปัจจุบันอยู่ที่ระดับ 24% และรายได้รวมอยู่ในระดับ 8,000-8,500 ล้านบาทในปีหน้า ซึ่งตั้งเป้าหมายว่า 3 ปีนับจากนี้ไปคงมีการเติบโตอย่างน้อย 20% หรือเห็นรายได้ทะลุ 1 หมื่นล้านบาท 
SNC กำไรร่วงปีนี้หวังปีหน้าทะยาน
บริษัท เอส เอ็น ซี ฟอร์เมอร์ (SNC) มีกำไรสุทธิ 79 ล้านบาท ลดลงกว่า 28% จากช่วงเดียวกันปีก่อน และรวม 9 เดือนปีนี้ก็ลดลงประมาณ 21% เหลือกำไรสุทธิ 388 ล้านบาทเท่านั้น
นายสมชัย ไทยสงวนวรกุล ประธานกรรมการบริหาร SNC ยอมรับว่ารายได้ในปีนี้จะหดตัวลงประมาณ 10% จากปีก่อนที่มีรายได้ 8,357 ล้านบาท และพยายามทำกำไรสุทธิให้ได้ใกล้เคียงกับปีก่อน จำนวน 519 ล้านบาท ทำให้กำไรสุทธิคงไม่ได้โตในอัตรา 1520% อย่างที่คาดหมายไว้ 
“คงจะเห็นการเติบโตของรายได้ในปี 2556 แทน ซึ่งเป็นปีที่บริษัทเก็บเกี่ยวในสิ่งที่ได้ลงทุนไปในปีนี้ แม้ว่าปีหน้าจะมีการลงทุนอีก 600 ล้านบาทก็ตาม แต่จะเป็นการลงทุนกับลูกค้าเพื่อผลิตสินค้าใหม่รองรับการเปิดเสรีอาเซียนในปี 2558” นายสมชัย กล่าว
ทั้งนี้ ในไตรมาส 4 นี้ คาดว่าผลกำไรน่าจะทำได้สูงกว่าไตรมาส 3 เนื่องจากค่าใช้จ่ายในการลงทุนเครื่องจักรและโรงงาน บันทึกในช่วงไตรมาส 2 และ 3 ไปหมดแล้ว และน่าจะทำให้ตัวเลขทางด้านการเงินต่างๆ ของบริษัทดีขึ้น